Ixtisoslashtirilgan taʼlim muassasalari agentligi tizimida axborot texnologiyalari yoʻnalishiga ixtisoslashtirilgan maktablar tarmogʻini kengaytirish chora-tadbirlari toʻgʻrisida
(resolution, 2025-06-14)

Oʻzbekiston Respublikasi Prezidentining “Ixtisoslashtirilgan maktablar tarmogʻini kengaytirish va ularning faoliyatini yanada takomillashtirish chora-tadbirlari toʻgʻrisida” 2024-yil 1-apreldagi PF-55-son Farmoniga muvofiq axborot texnologiyalari sohasida malakali kadrlar tayyorlashning uzluksiz tizimini yaratish hamda soha boʻyicha iqtidorli oʻquvchilarni aniqlash mexanizmlarini yanada takomillashtirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Prezidentining 2024-yil 1-apreldagi PF-55-son Farmoni bilan Maktabgacha va maktab taʼlimi vazirligining Oʻzbekiston Respublikasi Prezidentining 2022-yil 14-apreldagi PF-106-son Farmonining 4 va 7-ilovalariga muvofiq qurilishi nazarda tutilgan 13 ta ixtisoslashtirilgan maktab-internat negizida Muhammad al-Xorazmiy nomidagi ixtisoslashtirilgan maktabning filiallarini tashkil etish toʻgʻrisidagi takliflari maʼqullanganligi; Oʻzbekiston Respublikasi Prezidentining 2022-yil 14-apreldagi PF-106-son Farmoniga muvofiq Vazirlar Mahkamasiga zarur hollarda, mazkur Farmonning 1 — 4-ilovalariga oʻzgartirish va qoʻshimchalar kiritish, shu jumladan Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari taklifiga asosan Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi (keyingi oʻrinlarda — Agentlik) tizimida tashkil etiladigan ixtisoslashtirilgan maktab-internatlar va ixtisoslashtirilgan maktablar sonini oshirish huquqi berilganligi maʼlumot uchun qabul qilinsin. 2. Maktabgacha va maktab taʼlimi vazirligi, Surxondaryo viloyati hokimligi hamda Sirdaryo viloyati hokimligining Oʻzbekiston Respublikasi Prezidentining 2022-yil 14-apreldagi PF-106-son Farmoni bilan tashkil etilgan Termiz shahar ixtisoslashtirilgan maktabi va Guliston shahar 2-son ixtisoslashtirilgan maktab-internatlarini Muhammad al-Xorazmiy nomidagi ixtisoslashtirilgan maktabning filiallari (keyingi oʻrinlarda — filiallar) sifatida qayta tashkil etish toʻgʻrisidagi taklifiga rozilik berilsin. 3. Belgilansinki: Toshkent shahridagi Muhammad al-Xorazmiy nomidagi ixtisoslashtirilgan maktab axborot texnologiyalari yoʻnalishi boʻyicha tayanch maktab hisoblanadi; tayanch maktab direktori va filial ijrochi direktori Agentlik direktori tomonidan tayinlanadi; tayanch maktabga va filiallarga rahbar kadrlar ikki bosqichli (saralash va suhbat), pedagog kadrlar uch bosqichli (saralash, test sinovi va suhbat) tanlov asosida ishga qabul qilinadi; tayanch maktabga va filiallarga bir sinfda oʻquvchilarning eng koʻp soni 24 nafardan oshmasligini hisobga olgan holda, qabul parametrlari Agentlik tomonidan belgilanadi; filiallarga oʻquvchilar tayanch maktab uchun belgilangan tartib asosida saralab olinadi; filiallarda oʻquvchilar uchun autsorsing asosida belgilangan tartibda bepul sogʻlom ovqatlantirish tashkil etiladi; filiallarning qurilish ishlari tayanch maktabning sharoitidan kam boʻlmagan yagona yondashuv asosida 2025-yilda Qoraqalpogʻiston Respublikasi Vazirlar Kengashi, viloyatlar hokimliklari tomonidan Agentlik bilan kelishilgan holda amalga oshiriladi; filiallar zamonaviy talablarga muvofiq plastik qoplamali (HPL panel) sinf stoli, plastik qoplamali egri yelimlangan fanerali sinf stullari bilan jihozlanadi. 4. Maktabgacha va maktab taʼlimi vazirligi: 2025-yil 1-avgustga qadar tayanch maktab hamda filiallar uchun lavozimlar va shtat birliklarining namunaviy shtat jadvalini tasdiqlasin; oʻquvchilarning innovatsion gʻoyalari va ishlanmalarini rivojlantirish, zamonaviy kasblarga oʻrgatish uchun ularning qiziqishi va qobiliyatlarini inobatga olgan holda zarur shart-sharoitlar yaratsin; matematika, informatika va axborot texnologiyalari, robototexnika fanlari qoʻshimcha oʻquv dasturlari asosida oʻqitilishini taʼminlasin; Raqamli texnologiyalar vazirligi bilan birgalikda 2025-yil 1-avgustga qadar axborot texnologiyalari yoʻnalishi boʻyicha taʼlim dasturlarini IT bozorida yuqori talabga ega kasblarga oʻqitish dasturlari va oʻquv qoʻllanmalaridan kelib chiqqan holda takomillashtirsin. 5. Maktabgacha va maktab taʼlimi vazirligi Qoraqalpogʻiston Respublikasi Vazirlar Kengashi, Andijon va Samarqand viloyatlari hokimliklari bilan birgalikda 2025-yil 1-sentabrga qadar filial sifatida tashkil etilayotgan Nukus shahar 2-son, Andijon shahar 2-son hamda Samarqand shahar 2-son ixtisoslashtirilgan maktab-internatlarining tabiiy fanlar yoʻnalishida taʼlim olayotgan oʻquvchilarini Agentlik tizimidagi boshqa maktablarga joylashtirish choralarini koʻrsin. 6. Iqtisodiyot va moliya vazirligi mazkur filiallar taʼminoti uchun zarur xarajatlarni 2025-yildan boshlab belgilangan tartibda Davlat budjeti parametrlarida nazarda tutsin. 7. Ushbu qarorning bajarilishini nazorat qilish Oʻzbekiston Respublikasi maktabgacha va maktab taʼlimi vaziri H.Oʻ. Umarova hamda raqamli texnologiyalar vaziri Sh.X. Shermatov zimmasiga yuklansin.